ગાંધીજીનું ભોજન એકદમ સાદું હોય છે. પણ વરસ બે વરસથી થોડો ફેરફાર કર્યો છે. એક જમાનો એવો હતો કે જ્યારે માત્ર મગફળી અને ગોળ ખાતા હતા. ઘણાં વરસ પહેલાં મેં જોયું હતું, તેઓ દૂધ બિલકુલ ન લેતા. તેને બદલે દરરોજ સૌથી વધુ બદામ ખાતા હતા. વરસોપહેલાં એક વાર એમ પણ જોયું હતું, તેઓ રોટલી ન ખાતા. તેને બદલે લગભગ એક સો ખજૂર ખાતા હતા. એવી જ રીતે એક જમાનામાં રોટલી વધુ ખાતા અને ફળો ઓછાં ખાતા. ભોજનમાં આવા પ્રયોગો ચાલ્યા જ કરતા. થોડાં વરસ પહેલાં લીમડાનાં કાચાં પાંદડાં અને આમલીનો પ્રયોગ પણ ચાલતો હતો. પછી બંધ કર્યો. કાચું અન્ન ખાવાનો પ્રયોગ પણ બંધ કર્યો. આ બધા પ્રયોગો દરેક માટે જરૂરી નથી. આજકાલ એમના ભોજનમાં ખાખરા જેવી પાતળી રોટલી, બાફેલું શાક, ગોળ, લસણ અને ફળો હોય છે. દરેક વસ્તુમાં થોડો સોડાખાર નાખે છે. સ્વાસ્થ્ય માટે એ સારી વસ્તુ છે એમ તેઓ માને છે. દિવસમાં પાંચથી વધુ વસ્તુ નથી ખાતા, તેમાં મીઠું પણ આવી જાય.